Document ID: 32002L0040

Komisijas Direktīva 2002/40/EK
(2002. gada 8. maijs),
ar kuru Padomes Direktīvu 92/75/EEK īsteno attiecībā uz enerģijas etiķetēm mājsaimniecības elektriskajām cepeškrāsnīm
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 22. septembra Direktīvu 92/75/EEK par mājsaimniecības ierīču enerģijas un citu resursu patēriņa norādīšanu ar marķēšanu un ar standarta informāciju par precēm [1] un jo īpaši tās 9. pantu,
tā kā:
(1) Direktīvā 92/75/EEK ir prasība, ka Komisijai jāpieņem īstenošanas direktīvas, kas attiecas uz dažādām mājsaimniecības ierīcēm, to skaitā elektriskajām cepeškrāsnīm.
(2) Elektrisko cepeškrāšņu elektroenerģijas patēriņš rada ievērojamu daļu elektroenerģijas pieprasījuma mājsaimniecībā Kopienā un pastāv lielas iespējas samazināt šo ierīču radīto enerģijas patēriņu.
(3) Saskaņotie standarti ir tehniskie dati, ko pieņēmušas Eiropas standartizācijas organizācijas, kuras minētas I pielikumā Eiropas Parlamenta un Padomes 1998. gada 22. jūnija Direktīvai 98/34/EK, ar ko nosaka informācijas sniegšanas kārtību tehnisko standartu un noteikumu, kā arī informācijas sabiedrības pakalpojumu noteikumu jomā [2] un kas grozīta ar Direktīvu 98/48/EK [3].
(4) Informācija, kas attiecas uz trokšņa emisiju, būtu jāsniedz, ja dalībvalstis to prasa, ievērojot Padomes 1986. gada 1. decembra Direktīvu 86/594/EEK par sadzīves tehnikas radīto gaisa vadīto troksni [4].
(5) Padomes 1979. gada 14. maija Direktīva 79/531/EEK, ar ko elektriskajām cepeškrāsnīm piemēro Direktīvu 79/530/EEK par mājsaimniecības ierīču enerģijas patēriņa marķēšanu [5], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, būtu jāatceļ ar to dienu, kad sāk piemērot šo direktīvu.
(6) Šajā direktīvā paredzētie pasākumi saskan ar atzinumu, ko sniegusi komiteja, kura izveidota saskaņā ar Direktīvas 92/75/EEK 10. pantu,
IR PIEŅĒMUSI ŠO DIREKTĪVU.
1. pants
1. Šo direktīvu piemēro mājsaimniecības elektriskajām cepeškrāsnīm, kas darbojas, izmantojot elektrību, to skaitā cepeškrāsnīm, kuras ir daļa no lielākām ierīcēm.
2. Šo direktīvu nepiemēro:
a) cepeškrāsnīm, ko var darbināt, izmantojot arī citus enerģijas avotus;
b) cepeškrāsnīm, kuras nav ietvertas 2. pantā minētajos saskaņotajos standartos;
c) pārnēsājamām cepeškrāsnīm, kas ir ierīces, kuras nav stacionāras ierīces, ja to masa ir mazāka par 18 kg un ja tās nav paredzētas iebūvētām iekārtām.
3. Šī direktīva neattiecas uz to tvaicēšanas funkciju enerģijas patēriņu, kas nav karstā tvaika funkcija.
2. pants
1. Šajā direktīvā prasīto informāciju iegūst mērījumos, ko izdara saskaņā ar saskaņotajiem standartiem, kurus Komisijas uzdevumā saskaņā ar Direktīvu 98/34/EK ir pieņēmusi Eiropas Elektrotehnikas Standartizācijas komiteja (Cenelec) un kuru atsauces numuri ir publicēti Eiropas Kopienu Oficiālajā Vēstnesī, un uz kuriem attiecas tie atsauces numuri, ko dalībvalstis ir publicējušas un kas ir tiem dalībvalstu standartiem, kuros transponē minētos saskaņotos standartus.
Šīs direktīvas I, II un III pielikumā noteikto prasību sniegt informāciju, kas attiecas uz troksni, piemēro tikai tad, ja dalībvalstis minēto informāciju pieprasa saskaņā ar Direktīvas 86/594/EEK 3. pantu. Mērījumus informācijai izdara saskaņā ar minēto direktīvu.
2. Šajā direktīvā lietotajām frāzēm ir tāda pati nozīme kā Direktīvā 92/75/EEK lietotajām frāzēm.
3. pants
1. Tehniskajā dokumentācijā, kas minēta Direktīvas 92/75/EEK 2. panta 3. punktā, ietilpst:
a) piegādātāja vārds/nosaukums un adrese;
b) vispārīgs modeļa apraksts, kas ir pietiekams, lai to var precīzi un viegli identificēt;
c) informācija, ietverot attiecīgos rasējumus, par galvenajām modeļa konstrukcijas īpatnībām un īpaši par detaļām, kas ievērojami ietekmē enerģijas patēriņu;
d) ziņojumi par attiecīgajiem mērījumiem, kas izdarīti saskaņā ar saskaņoto standartu pārbaudes procedūrām, kuras minētas 2. panta 1. punktā;
e) ekspluatācijas instrukcijas, ja tādas ir.
2. Direktīvas 92/75/EEK 2. panta 1. punktā minētā etiķete ir noteikta šīs direktīvas I pielikumā.
Etiķeti novieto uz ierīces durvīm tā, lai tā ir skaidri redzama un lai tā nav aizēnota. Ja krāsnij ir vairākas cepeškrāsnis, tad katru no tām marķē ar savu etiķeti, izņemot cepeškrāsni, kas nav ietverta 2. pantā minētajos saskaņotajos standartos.
3. Direktīvas 92/75/EEK 2. panta 1. punktā minētās speciālās zīmes saturs un paraugs ir noteikts šīs direktīvas II pielikumā.
4. Ja ierīces piedāvā pārdošanai, iznomāšanai vai pārdošanai uz kredīta ar drukātu vai rakstisku, vai citādu paziņojumu, no kura izriet, ka iespējamais pircējs nevar piedāvāto ierīci apskatīt, piemēram, ar rakstisku piedāvājumu, katalogu preču pasūtīšanai pa pastu, Interneta vai citu elektronisko sludinājumu, tad attiecīgajā paziņojumā iekļauj visu informāciju, kas noteikta šīs direktīvas III pielikumā.
Šo prasību piemēro arī piedāvājumiem, kas attiecas uz iebūvētām cepeškrāsnīm integrētās virtuvēs.
5. Katras krāsnī ietilpstošās cepeškrāsns energoefektivitātes klasi nosaka saskaņā ar IV pielikumu.
6. Attiecīgos terminus, kas lietojami uz etiķetes un speciālajā zīmē, kura minēta Direktīvas 92/75/EEK 2. panta 1. punktā, izvēlas no tabulas šīs direktīvas V pielikumā.
4. pants
Dalībvalstis līdz 2003. gada 30. jūnijam atļauj laist tirgū, realizēt un/vai piedāvāt ražojumus un izplatīt paziņojumus, kas minēti 3. panta 4. punktā un neatbilst šīs direktīvas prasībām.
5. pants
1. Dalībvalstis līdz 2002. gada 31. decembrim pieņem un publicē noteikumus, kas nepieciešami, lai izpildītu šīs direktīvas prasības. Par to dalībvalstis tūlīt informē Komisiju.
Tās piemēro minētos noteikumus, sākot ar 2003. gada 1. janvāri.
Kad dalībvalstis pieņem minētos noteikumus, tajos ietver atsauci uz šo direktīvu, vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmas to savu tiesību aktu noteikumus, ko tās pieņem jomā, uz kuru attiecas šī direktīva.
6. pants
Direktīvu 79/531/EEK atceļ no 2003. gada 1. janvāra.
7. pants
Šī direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
8. pants
Šī direktīva ir adresēta dalībvalstīm.
Briselē, 2002. gada 8. maijā

Labels: 3
14
1